Monnine Griffith ja Clodagh Robinson juhlivat Dublinin laskentakeskuksessa tietoa, jonka mukaan kyllä-puoli on voittamassa.

Monnine Griffith ja Clodagh Robinson juhlivat Dublinin laskentakeskuksessa tietoa, jonka mukaan kyllä-puoli on voittamassa. Aidan Crawley/EPA

–- Uskon tasa-arvoisen avioliiton toteutuvan. Olen nähnyt äänestyslippaita avoinna, ja sellaisillakin alueilla, joilla ei välttämättä olla kovin liberaaleja, äänet ovat puolesta, sanoi O'Riordain Dublinin päälaskentakeskuksessa.

Terveysministeri Leo Varadkar – joka paljasti ennen kampanjointia olevansa homoseksuaali – kertoi dublinilaisista noin 70 prosentin äänestäneen avioliittolain puolesta. Myös useimmat vaalipiirit pääkaupungin ulkopuolella ovat Varadkarin mukaan selvästi lain kannalla.

– Olemme ensimmäinen maa maailmassa, joka suojelee tasa-arvoisuutta avioliitossa perustuslailla, ja tekee näin kansan valtuuttamana. Se tekee meistä majakan, loistavan vapauden ja tasa-arvon valon muulle maailmalle. Olen tänään hyvin ylpeä irlantilaisuudestani, hehkutti Varadkar.

Irlannin kansanäänestyksen tuloksia odotetaan lauantai-illaksi. Paul Faith / AFP / Lehtikuva

Lain vastustajat arvioivat hävinneensä kamppailun. Katolisen Iona instituutin tohtori John Murray kertoi kamppailun olleen epätasainen, koska poliittiset puolueet tukivat lakimuutosta. Instituutin johtaja David Quinn twiittasi: Onnittelut kyllä-puolelle. Hyvin tehty.

– Kyllä-puolen voitto on ilmeisesti hyvin vaikuttava, arveli Quinn Irlannin yleisradioyhtiö RTE:n haastattelussa.

Viralliset tulokset julkistetaan lauantai-iltana.

Irlantilaisilta kysyttiin eilisessä äänestyksessä perustuslakiin tehtävästä lisäyksestä, jonka mukaan kahden ihmisen välinen avioliitto ei enää olisi riippuvainen heidän sukupuolestaan.

Jos lakimuutos hyväksytään, tulee perikatolisesta Irlannista ensimmäinen maa maailmassa, jossa tasa-arvoinen avioliittolaki on vahvistettu kansanäänestyksellä.

Kaikki suurimmat ja merkittävimmät puolueet ovat lakimuutoksen takana. Lisäksi mielipidetiedustelut kertovat, että enimmillään jopa kolme äänestäjää neljästä muuttaisi lain, mutta vastustajat ovat kuroneet etumatkaa kiinni katolilaisuudesta ja vanhoillisuudesta tunnetussa maassa. Erityisesti kiista vanhemmuudesta on saanut lain vastustajien määrän kasvamaan.

Lähteet: AFP, AP, Reuters